Come, let's do something for Bhojpuri...
प्रणाम आ जय भोजपुरी
वईसे त बिआह खातिर कुल्हि कई गो गीत बा लेकिन कुछ अईसनो गीत बाडी स जवन सामान्य नईखी स , जवन एह घरी त एकदमे नईखे गवात ।
चुकि भोजपुरिया समाज हमेशा से गीत संगीत प्रधान रहल बा एह से भोजपुरी मे रवुआ सभे के हर तरह के हर जगह खातिर नीमन बाउर खातिर गीत मिली ।
कोशिश बा की कुछ ओइसने गीतन के एजुगा लिखल जाउ ।
धन्यवाद आ जय भोजपुरी
Views: 214
ई गीत बा वोह घरी के जब बिआह तई हो गईल बा , आ दुल्हा मालिन किहा जात बाडे " मउर " बनवावे खातिर , अपना बिआह के मउर बनवावे खातिर । ( जेकर बिआह भईल होई ओकरा त मउर मालुमे होई जेकर नईखे भईल ओकरा मालुम चली जाई , केहु ना केहु बता दी ) त देखी कईसे संवाद होत बा , गीतमय संवाद !
माहहि , बाट मालिनि कुँइया रे खनावेली
कुँइया के पीयर माटी ए ।
ताहि उपर मालिनि केवडा लगावेली
केवडा के सीतल बतास ए ॥
मलिया जे सुतेले घर घबराह
मालिनि सुतेली फुलवारी ए ॥
धावल धुपल अईले कवन दुल्हा
ठाढ भईले केवडा के छाह ए ॥
मलिया जे पईठेला मालिनि जगावेला
उठु मालिनि भईल भिंसार ए ॥
मुँहवा उघारि जब देखले मलिनिया
दुअरा कवन दुल्हा ठाढ ए ॥
किया तोरा बाबु जे काज परोजन
किया तोरा भईया के बिआह ए ॥
नाही मोरा मालिनि काज परोजन
नाही मोरा भईया के बिआह ए ॥
आपना बाबाजी के हमही दुलरुआ
हमरी लगनिया अगुताई ए ॥
मोर आजु बात सुनु कवन मलिनिया
नीमन मउरिया देहु गुँथ ए ॥
नीमन ही नीमन जनि करु बाबु
नीमन मउरिया कईसन होई ए ॥
अवढी पवढी गुथिहे ए मालिन
दवना मरुबाबा चारो चिडिया जोडा हंस ए ॥
अईसान मउरिया उडेह ए मालिनि
मउर देख रहस लोभाई ए ॥
माहहि - बीच मे , मध्य , बतास - बात , हवा ( जगह के हिसाब से एकर पर्योग होला ) , अवढी - किनारे पे , आरी कगरी , दवना -फेंड, गांछी , उरेह - उकेरना , चित्रित करना ।
अमितेस जी के पोस्ट कईल ई बिआह के गीत ( ब्लाग मे पोस्ट बा ) , एजुगा सुची मे राखे खातिर , संकलन खातिर पोस्ट कईल जात बा ।
सेनुरा बरन हम सुन्दर हो बाबा, इंगुरा बरन चटकार हो
मोतिया बरन बर खोजिहा हो बाबा, तब होइ हमरा बियाह हो
ताल सुखीय गईले पोखरा सुखीय गईले, इनरा परे हाहाकार हो
बेटी के बाबुजी के दलकी समा गईले कईसे में होईहे बियाह हो
जाई ना बाबा अवधपुर नगरिया राजा दशरथ के दुआर हो
राजा दशरथ के चार बेटवा, चारु सं बाड़े कुंवार हो
चार भईया में सुन्दर बर सांवर उनके के तिलक चढ़ाव हो
ताल भरीय गईले पोखरा भरीये गईले इनरा पर परे झझकार हो
बेटी के बाबुजी के खुसिया समा गईल, अब होईहे धर्म बियाह हो.
भोजपूरी समाज में सारा रीत रिवाज ला गीत बाड़ी सन. बियाह एगो बड़ मौका होला. एही समय ला इ गीत बा. कौनो गीत एहींगा ना होखे और जनम परंपरा में होला आ ओकरा के समाज में पोसल जाला. इ गीत हमर माता जी श्रीमति रीता मिश्र जी के डायरी से निकालल बा. ए गीत में हमनी के समाज के हाल भी व्यक्त बा.
ब्लाग के लिंक - http://www.jaibhojpuri.com/profiles/blogs/3634233:BlogPost:206965
अमितेस जी के धन्यवाद !
जय भोजपुरी
सरोज बहिन के पोस्ट कईल ई गीत
हमनी में बियाह के कुछ दिन पाहिले जब से लइकी के सगुन उठेला तब से गीत गाइल सुरु हो जला ओमे के एगो गीत याद अवता जोन इहा पोस्ट करतानी......
काचे अनारो का दाना बलम सुगना बन के आ जइह ---
जो मिलना हो तो बगिया में मिलिहा
हम बन जैहें मलिनियाँ बलम माली बन के आ जइह
काचे अनारों का दाना बलम सुगना बन के आ जइह ---
जो मिलना हो तो घाटो पे मिलिहा
हम बन जैएबे मालिनियाँ बलम माली बन के आ जइह
काचे अनारो का दाना बलम सुगना बन के आ जइह ---
जो मिलना हो तो मंदिर में मिलिहा
हम बन जैएबे जोगनिया बलम जोगी बन के आ जइह
काचे अनारों का दाना बलम सुगना बन के आ जइह --
सरोज बहिन के पोस्ट कईल
एगो केहू के बियाह में ई गीत सुनले रहनी ओके एहा......पोस्ट करतानी......
"माई री हम टोना करिबो ..
माई री हम टोना करिबो
कअवा के चोंच कबूतर के पंखना
उड़ती चिरैया के नैन री .
इन तीनन के सुरमा बनाई के डालब बन्ने के नैन री
जेसे देखे न पराई नारी के.. हो टोना करिबो
माई री हम टोना करिबो..
कअवा के चोंच कबूतर के पंखना
उड़ती चिरैया के नैन री .
इन तीनन के कंगगना बनाइके डालब बन्ने के हाथ री
जेसे छुए न पराई नारी के ..हो टोना करिबो
माई री हम टोना करिबो
कअवा के चोंच कबूतर के पंखना
उड़ती चिरैया के नैन री .
इन तीनं के बेडी बने के डालब बन्ने के पाऊँ री
जेसे जाए न पराये देश री हम टोना करिबो
माई री हम टोना करिबो......
बारात बिआह खातिर माडो मे आ गईल बिया आ तब के एगो गीत जहवा समधि , दुल्हिन , दुल्हा आदि के संवाद देखावल गईल बा ।
घर मे से निकलेले समधि कवन समधि
काहे खातिर अईली बरियार जी
दान दहेज समधी सम कुछ देखी
नाही देखी धियवा हमार जी
घर मे से निकलेली सुहवा कवन सुहवा
बाबा के दिहली समुझाई जी
जानते त रहलs बाबा , दुर देस जईहे
काँहे खातिर तिलक चढाई जी
माडवा के भीतर बोलेले कवन दुल्हा
सुनहु सुहवा बचन हमार जी
जब ए सुहवा दुर देस चलि जइहे
हम तुँहूँ प्रान आधार जी ।
माडो - मंडप , समधी - दुल्हा दुल्हिन के बाबुजी , बरियात - बारात , धीयवा - बेटी , सुहवा - बेटी , पुत्री , बधु
बेटी-विवाह (कन्यादान)
कवन गरहनवा बाबा साँझे जे लागे, कवन गरहनवा भिनुसार
कवन गरहनवा बाबा मड़वनि लागे, कब होइहें उगरह तोमार
चन्दर गरहनवा बेटी साँझे जे लागे, सुरुज गरहनवा भिनुसार
धिया गरहनवा बेटी मड़वनि लागे, कबहूँ न उगरह हमार
रउरा जे बाटे बाबा हंसराज घोड़वा सोनवे गढ़ावल चारो गोड़
ऊहे घोड़उआ बाबा धिया दान करबऽ, तब होइहें उगरह तोहार
बाभन काँपेला, माँड़ो काँपेला, काँपेला नगर के लोग
गोदी बिटिउआ लेले काँपेलें कवन बाबा, अब होइहें उगरह हमार
कथि बिना बाबा हो हुमियो ना होइहें, कथि बिना जउरी न होइ
कथि बिना बाबा हो जग अन्हियारा कथि बिना धरम न होइ
घिव बिना बेटी हो हुमियो ना होइहें, दूध बिना जउरी न होइ
एक पुतर बिना जग अन्हियारा, धिया बिना धरम न होइ
प. विद्या निवास मिश्र के किताब - वाचिक कविता- भोजपुरी
सांझ के उगली अंजोरिया ए बाबा
सुकवा उगेला भुनिसार ए
सुरुज किरिनिया हमरा लागल ए बाबा
गोर बदन कुम्हिलाय ए
कहतु तs ए बेटी तमुआ तनवती
कहतु तs छतर उरेहति ए
काहे के बाबा ए तमुआ तनइबs
काहे के छतर उरेहबs ए
आज के रतिया बाबा तोहरे मडउआ
बिहने सुन्नर बर साथ ए
कटोरिन कटोरिन दुधवा पिअवलो
पुतवा से अधिक दुलार ए
दुधवा के नेकी नाहि दिहलु ए बेटी
लागेलु सुनर बर साथ ए
काहे के बाबा ए दुधवा पिअवलs
काहे के कईलs अतना दुलार ए
दुधवा के नेकी दीहे कवन भईया ( कवन के जगहि पे नाव भी आ सकेला )
जिनि भइया दाहिने बान्हि ए
- बिहार - एक सांस्कृतिक गाथा किताब से
प्रणाम आ जय भोजपुरी
एगो माटी कोड़ के समय के गीत
कहवा के पियर माटी कहा के कुदार हे
कहवा के पाच सोहागिन माटी कोडे जास हे
नरिनपुर के पियर माटी नरिनपुर के कुदार हे
नरिनपुर के पाच सोहागिन माटी कोडे जास हे.
© 2012 Created by Admin.
eng_Latn mai_Deva bho_Deva bho_Deva bho_Deva bho_Deva eng_Latn bho_Deva mai_Deva bho_Deva mai_Deva bho_Deva bho_Deva npi_Deva bho_Deva bho_Deva bho_Deva bho_Deva mag_Deva bho_Deva awa_Deva bho_Deva awa_Deva bho_Deva bho_Deva bho_Deva bho_Deva bho_Deva mai_Deva bho_Deva mar_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mag_Deva bho_Deva bho_Deva hin_Deva bho_Deva bho_Deva bho_Deva awa_Deva mar_Deva bho_Deva bho_Deva bho_Deva bho_Deva hin_Deva bho_Deva bho_Deva hin_Deva bho_Deva bho_Deva hin_Deva bho_Deva bho_Deva bho_Deva bho_Deva hne_Deva hne_Deva hin_Deva hin_Deva hin_Deva bho_Deva hne_Deva hin_Deva hin_Deva hne_Deva bho_Deva hne_Deva hin_Deva hin_Deva hne_Deva hin_Deva hne_Deva bho_Deva bho_Deva bho_Deva hin_Deva awa_Deva bho_Deva bho_Deva bho_Deva awa_Deva mag_Deva mag_Deva bho_Deva hin_Deva bho_Deva mai_Deva bho_Deva bho_Deva bho_Deva bho_Deva bho_Deva bho_Deva awa_Deva bho_Deva bho_Deva awa_Deva bho_Deva awa_Deva bho_Deva bho_Deva bho_Deva bho_Deva kas_Deva awa_Deva awa_Deva bho_Deva bho_Deva awa_Deva hne_Deva mag_Deva awa_Deva mag_Deva hne_Deva bho_Deva bho_Deva bho_Deva bho_Deva awa_Deva mai_Deva bho_Deva hne_Deva hne_Deva bho_Deva hne_Deva eng_Latn